Stephan Petersen stopper i AGF, når hans kontrakt udløber efter denne sæson. Det står fast, efter den 31-årige kantspiller og klubben er blevet enige om ikke at forlænge hans kontrakt.

- Vi har haft en løbende dialog med Stephan om, at vi gerne ville se mere fra ham i foråret, før vi tog stilling til en eventuel kontraktforlængelse. Omvendt har Stephan udtrykt ønske om i god tid at få klarhed over sin fremtid. Dette harmonerede ikke med vores ønske, hvorfor vores veje skilles til sommer, fortæller sportschef i AGF, Peter Christiansen.



Stephan Petersen har været i AGF siden 2010, hvor han kom til fra FC Nordsjælland. Han gjorde hurtigt en forskel på AGF's hold og har siden været en central del af truppen. Han har oplevet to nedrykninger, en pokalfinale og været en del af mange store kampe. I alt har Stephan Petersen spillet 215 kampe og scoret 34 mål i den hvide trøje.



- Jeg har været meget glad for min tid i AGF. Der har været op- og nedture, men det har været syv gode år, hvor jeg har udviklet mig som spiller og som menneske. AGF er en fantastisk klub med en stor opbakning, og det har været en ære at bære den hvide trøje i mere end 200 kampe, siger Stephan Petersen, der allerede har fundet en ny klub i skikkelse af Silkeborg IF, som han har tegnet en to-årig aftale med gældende fra sommeren 2017.



- Nu er det tid til at prøve noget andet - for begge parter, og jeg ser frem til udfordringen i Silkeborg. Jeg har også en familie, jeg gerne vil tage hensyn til. Vi kan nu blive boende i Aarhus, samtidig med at jeg allerede nu kender min fremtid de næste to et halvt år, hvilket har været vigtigt for mig. Men det bliver med vemod, at jeg skal forlade AGF, siger Stephan Petersen, som ser frem til sit sidste halve år på Fredensvang.



- Jeg har fortsat fuld fokus på vores opstart og på AGF. Med tanke på, at det bliver mit sidste forår i klubben, vil jeg gøre alt for, at min sidste tid bliver en god tid, tilføjer Stephan Petersen.



- Stephan Petersen har været en del af AGF i mange år, og har altid repræsenteret os på bedste vis. Jeg ved, at Stephan i det sidste halve år stadig vil bløde for klubben. Han vil fortsat være en del af vores trup og indgå i konkurrencen om startpladser på lige fod med alle andre. Vi glæder os over, at vi lidt tid endnu kan nyde godt af Stephans spillemæssige kompetencer, hans personlighed og behagelige væsen, inden han forlader os til sommer, siger sportschef, Peter Christiansen.